Àutri Formi Spiciali

Formi Ntirrugativi

Li formi ntirrugativi, quasi sempri, mèttinu lu suggettu a la fini di la proposizzioni. 

                      Unni sta Rosa?                          
                      M'ascuti figghiu?                      

Quannu la dummanna havi na risposta sì o no, n sicilianu si usa spissu la formula Cchi è, ca pricedi la dumanna. Sta formula è forsi dirivata dû francisi Est-ce que.

                     Cchi è, ci jiu a scola Marìa?                 
                     Cchi è, c'è la televisioni a so' casa?         
                     Cchi è, ci sunnu li lampi nta scala?          
                     Cchi è, c'è lu telèfunu nni to' soru?          
                     Cchi è, ci sunnu li utti pi lu vinu? 

Formi ntirrugativi di chi, cui, cu: 

                      Cu vinni a to' casa?                   
                      Chi fai ddocu?                            
                      Cu ti lu dissi accussì?                 
                      A chi servi chistu?                      
                      A cu la dugnu l'acqua?              

La lingua Siciliana usa dui modi di parrari cu la genti, la forma familiari: cu la famigghia e amici e la forma curtisi cu li stranî, genti anziana o genti a cui si voli purtari rispettu. Nta lu primu casu si usa la secunna pirsuna singulari di lu verbu, mentri nni lu secunnu casu si usa la terza pirsuna singulari di lu verbu.

                       Familiari

                   Pìgghiami (tu) ssu pani                  
                   Attacca (tu) sta corda.                   
                   Chiama (tu)lu cani   

                        Curtisi

                   Vossìa chiama a me frati                 
                   Ci parrassi vossìa cu iddu               
                   Vossìa mi fa 'n favuri                        

Nni la forma parrata vossìa po fari la cuntrazzioni a âssa, ma nun si usa nni la lingua scritta:

                   Âssa chiama a mê ziu
                   Âssa bbinidica                      
                   Âssa cci duna chistu a sò cucinu

Ntô discursu parratu, lu Vòssia (o Vui) pò èssiri suttantisu:

                   Chiamassi a me frati                 
                   Ci parrassi cu iddu               
                   M'û facissi un favuri

C'è cumunqui di pricisari ca nta quasi tutta la Sicilia, la furma Vossìa (o Vui), nun si usa quasi cchìu essennu sustituita cû Lei.

Alterazzioni di lu Participiu

La lingua Siciliana altera lu participiu passatu nni lu stissu modu chi li paroli si altiranu cu lu diminutivu, maggiurativu e 
piggiurativu:

                       dispiratu                         
                       dispirateddu                   
                       dispiratuni                      
                       dispiratazzu

Verbi sirvili

Li verbi sirvili nun ponnu stari suli. Pi putiri funziunari hannu bisognu di n'àutru verbu misu a l'infinitu; già cca fu usatu.
Li verbi sirvili sunnu vuliri, putiri e duviri e si coniuganu comu tutti l'àutri verbi:

                      Iu potti stari
                      Iddi duvìssiru fari
                      Nui putemu diri
                      Vui vuliti manciari

Poi cci sunnu li verbi mpirsunali, ca sunnu chiddi ca pàrranu dû tempu chi fa e ùsanu sulu la terza pirsuna singulari:

                           Lampìa
                           Chiovi,
                           Trunìa

I verbi sunnu tranzitivi, quannu lu suggetu fa na cosa a na pirsuna, a n'armalu o a na cosa:

                 Lu scritturi scrivi lu libbru
                 Lu cavaddu tira lu carrettu
                 Lu liuni ammazza lu cervu

Sunnu ntranzitivi, quannu l'azzioni arresta cu cui la fa:

                 Lu sceccu mancia
                 Lu picciriddu crisci
                 La fìmmina dormi

  Verbu Ausiliari
  Verbi Rigulari
  Verbi Irrigulari

Catigurìa:Lingua siciliana
Catigurìa:Grammàtica